Børn og Unge-forvaltningen i Aalborg Kommune har stoppet samarbejdet med endnu en medarbejder efter krænkelsessagen på en af kommunens skoler. I sagen blev en 64-årig pædagog  dømt for at krænke 19 børn. TV2 Nord har fået aktindsigt i afskedigelsessagen mod den tidligere leder på den skole, hvor den dømte pædagog arbejdede. Aktindsigten viser, at forvaltningen den 9. februar i år indgik en fratrædelsesaftale med den tidligere leder. Kan ikke længere være skoleleder i Aalborg Lederen var i første omgang skiftet til en anden skole, men kort tid efter, stoppede han også der. Nu har Børn og Unge-forvaltningen i Aalborg Kommune så helt stoppet ansættelsen af skolelederen i kommunalt regi. - På baggrund af skolelederens manglende efterlevelse af underretningspligten i relation til en konkret episode, manglende ledelsesmæssig handling samt manglende ajourføring af forvaltningsledelsen vedrørende sagen på skolen, hvor en medarbejder er tiltalt for at have krænket flere elever, har forvaltningsledelsen truffet afgørelse om, at skolelederen ikke længere kan være ansat som skoleleder i Aalborg Kommune. Aalborg Kommune har således indgået en fratrædelsesaftale med skolelederen. Skolelederen er fritstillet i opsigelsesperioden. Skolechef i Aalborg Kommune Mads Rune Jørgensen ønsker ikke at stille op til interview på tv om fyringen. Begrundelsen er, at forvaltningen vil give den pågældende skole og eleverne ro. TV2 Nord har derfor fået følgende udtalelse fra skolechefen: - Sagen fylder stadig for nogle på den pågældende skole, både medarbejdere og elever, og det er vores vigtigste opgave lige nu som forvaltning og som ledelse og medarbejdere på skolen at tage hånd om dem, som reagerer på blandt andet omtale af sagen. Derfor forsøger vi at holde vores deltagelse i medier til et minimum, skriver skolechef Mads Rune Jørgensen i en mail til TV2 Nord. Afskedigelsen er den anden i ledelsen på skolen, efter en pædagog blev tiltalt for krænkelse af børn. Tidligere er også en DUS-leder på skolen stoppet på grund af tjenstlig forsømmelse. - En situation som denne kalder naturligvis på, at vi indskærper generelt for vores skoleledelser, hvordan man agerer i forhold til underretningspligt og ajourføring. Så det har vi gjort, skriver skolechef Mads Rune Jørgensen. Den pågældende 64-årige mandlige pædagog endte med at blive idømt ni måneders ubetinget fængsel ved byretten i Aalborg for at krænke 19 ud af de 20 børn, han var tiltalt for at krænke. Retssagen er nu anket til landsrækken, og derfor er der stadig navneforbud i sagen, hvilket er grunden til, at TV2 Nord ikke kan skrive navnet på den ramte skole. Den nu fratrådte skoleleder er fritstillet, indtil hans ansættelse udløber ved udgangen af juli 2023.

Opsummering:
Efter dom til pædagog for krænkelse af 19 børn får sagen nu konsekvenser for skolens tidligere leder.